LIITE

”Barbera d’Asti”

PDO-IT-A1398-AM02

Hakemuksen jättöpäivä: 2.12.2014

TUOTE-ERITELMÄÄN TEHTÄVÄÄ MUUTOSTA KOSKEVA HAKEMUS

1. Muutokseen sovellettavat säännöt

Asetuksen (EU) N:o 1308/2013 105 artikla – Muu kuin vähäinen muutos

2. Muutoksen kuvaus ja perustelut

2.1 Nimityksen Barbera d’Asti DOCG (SAN) tuote-eritelmän muuttaminen – Nizzan osa-aluetta koskevien viittausten poistaminen

Tuote-eritelmän muuttaminen, johon sisältyy useita muutoksia asetuksen (EU) N:o 1308/2013 94 artiklan 1 kohdan d alakohdassa tarkoitettuun yhtenäiseen asiakirjaan.

1 artikla – Nimitys ja viinit – Viittaukset Nizzan osa-alueeseen on poistettu 1 ja 2 kohdasta. Yhtenäisen asiakirjan jaksoista 2.4, 2.5 ja 2.5.2 on poistettu viittaukset Nizzan osa-alueen viineihin. Nämä muodolliset muutokset johtuvat hakemuksesta, joka koskee Nizzan osa-alueen muuttamista omaksi DOCG (SAN) -alueekseen (lain tasoisen asetuksen nro 61/2010 4 artiklan 5 kohdan nojalla) ja joka esitettiin muodollisesti vastaavan ”Nizza” DOCG (SAN) -nimityksen suojaamista koskevalla hakemuksella (ks. tiedosto PDO-IT-01896).

Muutos liittyy ”Nizza” DOCG (SAN) -nimityksen suojaamista koskevaan hakemukseen (PDO-IT-01896) ja eritelmän 3 artiklassa mainittuun nimityksen ”Barbera d’Asti” DOCG (SAN) tuotantoalueeseen. Nizzan osa-alue oli ”Barbera d’Asti” DOCG (SAN) -viinien ylimääräinen hyväksyttävä maantieteellinen alue, jota säänneltiin nimitykseen liittyvällä erillisellä eritelmällä, joten sen poistaminen ja muuttaminen omaksi ”Nizza” DOCG (SAN) -nimitykseksi ei muuta mitenkään nimityksen ”Barbera d’Asti” DOCG (SAN) tuotantoaluetta. On siis huomattava, että 3 artiklassa kuvattu tuotantoalue käsittää myös ”Nizza” DOCG (SAN) -nimityksen eritelmässä määritellyn tuotantoalueen aivan samoin kuin se on tähän asti käsittänyt Nizzan osa-alueen. Tämä vastaa täysin alkuperänimitysten ja maantieteellisten merkintöjen suojaamista koskevaa EU:n ja Italian nykyistä lainsäädäntöä, jonka mukaan samalla alueella voi esiintyä rinnakkain kaksi tai useampia nimityksiä edellyttäen, että niitä säännellään erikseen. Tällöin tuottajat voivat kunkin vuoden sadonkorjuuaikaan valita, minkä suojatun alkuperänimityksen viiniä ne tuottavat kullakin viinitarhalla (tietenkin sillä edellytyksellä, että ne toimivat asianomaisessa eritelmässä mainittujen teknisten ja tuotanto-ominaisuuksien mukaisesti).

2.2 4 artikla – Viininviljelystandardit

2 kohta – Eritelmän muuttaminen: Mahdollisuus käyttää keinokastelua hätätapauksissa on otettu käyttöön lisäämällä ilmauksen ”kaikenlainen hyötäminen on kielletty” jälkeen ilmaus ”hätäkastelu on sallittu”. Tämän muutoksen perusteena ovat viime vuosina tapahtuneet muutokset ilmasto-olosuhteissa. Sademäärät ovat nykyisin pieniä ja kesän keskimääräiset ja enimmäislämpötilat korkeita, mikä on aiheuttanut kohtuutonta vesistressiä rinnealueiden maaperässä. Sallimalla hätäkastelu voidaan tarvittaessa välttää mahdolliset kielteiset vaikutukset rypäleiden laatuun ja nuorten kasvien kehittymiseen.

4 kohta – Eritelmän muuttaminen: Virkkeestä ”Jos jonakin vuonna sato on huono, Piemonten aluehallinto voi tarvittaessa…” on poistettu sana ”tarvittaessa”.

Tämä muutos on muodollinen sikäli, että aluehallinto toteuttaa toimia sadon pienenemisen vuoksi aina, kun sato on huono. Siksi sana ”tarvittaessa” on turha, ja sen poistaminen ei muuta kohdan merkitystä.

2.3 5 artikla – Viininvalmistusstandardit

4 kohta – Eritelmän muuttaminen: Taulukossa, jossa mainitaan viinien vanhennusjakson yhteydessä puuaineksen käyttö, poistetaan ilmauksesta ”joista puisia (kaikenkokoiset tammitynnyrit)” sana ”tammi”.

Tämä johtuu siitä, että nykyisin tuottajien, jotka aina pyrkivät valmistamaan korkealaatuisia tuotteita, on voitava valita käytettäväksi myös muun tyyppistä puuta, jonka he katsovat sopivan paremmin viiniensä jalostamiseen. Alkuperänimitysten ja maantieteellisten merkintöjen suojaamista koskevassa EU:n lainsäädännössä ei myöskään edellytetä, että tuote-eritelmässä ilmoitetaan kasvitieteellinen laji, josta puutavara on saatu. On huomattava, että ainoa tätä asiaa koskeva EU:n lainsäädännön säännös esitetään asetuksen (EY) N:o 607/2009 66 artiklan 2 kohdassa ja sen liitteessä XVI, joiden mukaan merkinnöissä voidaan muiden mahdollisten ilmaisujen lisäksi käyttää esimerkiksi ilmaisuja ”vanhennettu tynnyrissä” tai ”kypsytetty tynnyrissä” eli ilman mainintaa sen lajin kasvitieteellisestä nimestä, josta puu on saatu.

4 kohta, viimeinen alakohta – Eritelmän muuttaminen: Ilmauksen ”Tynnyrit voidaan täydentää samalla viinillä” jälkeen on lisätty ilmaus ”samasta viinisadosta”.

Katsottiin aiheelliseksi täsmentää, että vanhennusjakson aikana tynnyrien täydennystäyttöön on käytettävä saman tyypin viiniä samasta viinisadosta.

2 kohta – Eritelmän muuttaminen: Ilmauksessa ”asianomaiset rypälesadot (kg/ha) 4 artiklan 3 kohdan mukaisesti” mittayksikkö on muutettu ”kg”:sta ”t”:ksi.

Tämän muodollisen muutoksen tarkoituksena on yhdenmukaistaa mittayksikkö 4 artiklan 3 kohdan kanssa, johon viitataan ja jossa rypälesato ilmoitetaan tonneina.

2.4 6 artikla – Kulutushetken ominaispiirteet

Eritelmän muuttaminen: Kuvauksesta on poistettu seuraava kappale: ”2. Maatalous-, elintarvike ja metsätalousministeriö voi omalla asetuksellaan muuttaa kokonaishappopitoisuuden ja sokerittoman uutoksen raja-arvoja.”

Muutos on muodollinen, sillä mainittu vaihtoehto ei enää ole nykyisen lainsäädännön mukainen.

2.5 7 artikla – Nimi ja esillepano

3 kohta – Eritelmän muuttaminen: Kuvauksesta on poistettu seuraava luetelmakohta:

”Etiketissä on oltava sana ”Vigna” [viinitarha] ja asianomainen paikannimi tai perinteinen nimi kirjasinkoolla, joka on enintään 50 prosenttia ilmauksessa ”Barbera d’Asti DOCG (SAN)” käytetystä kirjasinkoosta.”

Tämän muutoksen tarkoituksena on välttää kyseisten sanojen (Vigna + paikannimi) ilmoittamista koskevat rajoittavat säännöt ja viitata sen sijaan yleisiin kansallisiin ja EU:n sääntöihin, joiden mukaisesti kyseiselle merkinnälle, joka on viinintuottajan olennainen erottuva tunnus, voidaan antaa enemmän näkyvyyttä.

2.6 8 artikla – Pakkaukset

1 kohta – Eritelmän muuttaminen: Muodollinen muutos, jossa edellytetään astioiden tilavuuden ilmoittamista senttilitrojen sijaan litroina vakioidun mittausjärjestelmän mukaisesti. Samalla säädetään kaikenkokoisista, 0,187–12 litran astioista pitäen edelleen voimassa 2 litran tilavuuksia koskeva kielto mutta hyväksyen eräitä suurempia kokoja, joita aikaisemmin voitiin käyttää vain myynninedistämistarkoituksessa.

Tämä pohjautuu kaupallisiin vaatimuksiin, joiden tarkoituksena on mahdollistaa tuotteen asemointi useille eri markkinasegmenteille. Ennen kaikkea tilavuudeltaan suurempien pullojen käyttö tekee mahdolliseksi sekä viinin laadun (luomalla ihanteelliset olosuhteet pullokypsytykselle) että imagon parantamisen, sillä suuret pullot ovat erittäin arvokkaita, viinin arvostusta vastaavia säilytysastioita.

3 kohta – Eritelmän muuttaminen: Pullojen sulkemistavat on määritelty voimassa olevan lainsäädännön mukaisesti, eli ainoastaan kruunukorkkien käyttö on kielletty Barbera d’Asti- ja Barbera d’Asti Superiore -viineissä. Lisäksi niissä viinilaaduissa, joissa mainitaan ”Vigna” -nimitys ja osa-alueen nimi, voidaan käyttää ainoastaan luonnonkorkkisia korkkeja.

Näin halutaan välttää asianomaisen DOCG (SAN) -nimityksen perustyyppisiä, suurten volyymien viinilaatuja koskevat liian rajoittavat toimenpiteet ja sen sijaan eriyttää arvostetumpien laatujen, jotka tulevat tietyiltä nimenomaisilta viinitarhoilta ja/tai osa-alueilta, imago käyttämällä ainoastaan luonnonkorkkisia korkkeja.

2.7 ”Barbera d’Asti” DOCG (SAN) -viinien eritelmän muuttaminen. Tuote-eritelmän lopussa olevan liitteen tarkistaminen (osa-alueita koskevat säännöt: Nizza, Tinella, Colli Astiani tai Astiano)

Tuote-eritelmän muuttaminen, josta seuraa useita muutoksia asetuksen (EU) N:o 1308/2013 94 artiklan 1 kohdan d alakohdassa tarkoitettuun yhtenäiseen asiakirjaan.

Eritelmän lopussa olevaa liitettä on tarkistettu ja Nizzan osa-aluetta koskevat säännöt on poistettu.

Liitettä on muutettu nimityksen ”Nizza” DOCG (SAN) suojaamista koskevan hakemuksen (PDO-IT-01896) perusteella, ja jäljelle on jätetty ainoastaan osa-alueita ”Tinella” ja ”Colli Astiani” tai ”Astiano” koskevat säännöt.

Nizzan osa-alueen, joka tosiasiallisesti oli ”Barbera d’Asti” DOCG (SAN) -viinien ylimääräinen hyväksyttävä maantieteellinen alue, ei muuta mitenkään nimityksen ”Barbera d’Asti” tuotantoaluetta.

Tämä vastaa täysin alkuperänimitysten ja maantieteellisten merkintöjen suojaamista koskevaa EU:n ja Italian nykyistä lainsäädäntöä, jonka mukaan samalla alueella voi esiintyä rinnakkain kaksi tai useampia nimityksiä edellyttäen, että niitä säännellään erikseen.

Tällöin tuottajat voivat kunkin vuoden sadonkorjuuaikaan valita, minkä suojatun alkuperänimityksen viiniä ne tuottavat kullakin viinitarhalla (tietenkin sillä edellytyksellä, että ne toimivat asianomaisessa eritelmässä mainittujen teknisten ja tuotanto-ominaisuuksien mukaisesti).

2.8 Lainsäädäntöviittausten saattaminen ajan tasalle

Muodolliset muutokset eritelmän 4 artiklan 3 kohtaan ja 7 artiklan 3 ja 10 kohtaan sekä yhtenäiseen asiakirjaan (perusteena olevat asiakirjat).

Lainsäädäntöviittaukset on saatettu ajan tasalle. Tuote-eritelmässä oleva viittaus ”lain tasoiseen asetukseen nro 61/2010” on korvattu viittauksella ”lakiin nro 238/2016”. Perusteena oleviin asiakirjoihin on lisätty edellä mainittu laki nro 238/2016, jossa vahvistetaan kansalliset säännöt asetuksissa (EU) N:o 1308/2013 ja N:o 1306/2013, komission delegoidussa asetuksessa (EU) 2016/1149 ja komission täytäntöönpanoasetuksessa (EU) 2016/1150 tarkoitettujen viinituotteiden tuotantoa, markkinointia, alkuperänimityksiä, maantieteellisiä merkintöjä, perinteisiä merkintöjä, merkintöjä ja esillepanoa, hallintaa, tarkastuksia ja seuraamuksia varten.

YHTENÄINEN ASIAKIRJA

1. Rekisteröitävä nimi / rekisteröitävät nimet

Barbera d’Asti

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Barbera d’Asti, Barbera d’Asti Superiore

Väri: rubiininpunainen, vanhetessa granaatinpunaiseen vivahtava;

Aromi: voimakas ja erottuva, vanhetessa hieman eteerinen;

Maku: kuiva, rauhallinen, täyteläinen; hyvin vanhenneena harmonisempi, miellyttävä, runsasmakuinen;

Kokonaisalkoholipitoisuus vähintään (til-%): 12,0 prosenttia; 12,5 prosenttia nimityksillä ”Superiore” tai ”Vigna” varustetuissa viineissä’;

Sokeriton uutos vähintään: 24 g/l; nimityksellä ”Superiore”: 25 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet

Kokonaisalkoholipitoisuus enintään (til-%): Todellinen alkoholipitoisuus vähintään (til-%): Kokonaishappopitoisuus vähintään: 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra): Kokonaisrikkidioksidipitoisuus enintään (mg/litra):

Barbera d’Asti Superiore, määritetty osa-alue ”Tinella” ja ”Colli Astiani” tai ”Astiano”

Väri: rubiininpunainen, vanhetessa granaatinpunaiseen vivahtava;

Aromi: voimakas ja erottuva, vanhetessa hieman eteerinen;

Maku: kuiva, rauhallinen, täyteläinen; hyvin vanhenneena harmonisempi, miellyttävä, runsasmakuinen;

Kokonaisalkoholipitoisuus vähintään (til-%): 13,0 prosenttia;

Sokeriton uutos vähintään: 26 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet

Kokonaisalkoholipitoisuus enintään (til-%): Todellinen alkoholipitoisuus vähintään (til-%): Kokonaishappopitoisuus vähintään: 5,0 g/l viinihappona ilmaistuna Haihtuvien happojen pitoisuus enintään (milliekvivalenttia/litra): Kokonaisrikkidioksidipitoisuus enintään (mg/litra):

5. Viininvalmistusmenetelmät

5.1 Erityiset viininvalmistusmenetelmät

Vanhennus

Erityinen viininvalmistusmenetelmä

”Barbera d’Asti”, myös nimityksellä ”Vigna”: vanhennettava vähintään 4 kuukautta alkaen viinirypäleiden korjuuvuoden marraskuun 1. päivästä.

”Barbera d’Asti Superiore”, myös nimityksellä ”Vigna”: vanhennettava vähintään 14 kuukautta, josta vähintään 6 kuukautta puutynnyreissä, alkaen viinirypäleiden korjuuvuoden marraskuun 1. päivästä.

”Barbera d’Asti”, osa-alueet ”Tinella” ja ”Colli Astiani” tai ”Astiano”: vanhennettava vähintään 24 kuukautta, josta vähintään 6 kuukautta puutynnyreissä ja 6 kuukautta pullotettuna, alkaen viinirypäleiden korjuuvuoden lokakuun 1. päivästä.

Tynnyreiden täydennystäyttö

Erityinen viininvalmistusmenetelmä

Koko sääntöjen mukaisen vanhennusjakson ajan tynnyreihin voidaan lisätä täydennykseksi samasta viinisadosta peräisin olevaa samaa viiniä, jota voidaan säilyttää muissa kuin puisissa tynnyreissä, enintään 10 prosenttia kokonaistilavuudesta. Tällä toimenpiteellä varmistetaan, että tynnyrit ja muut viiniastiat ovat aina yläreunaa myöten täynnä; vanhentamisprosessin aikana ja/tai lämpötilan putoamisten aiheuttaman tilavuushäviön vuoksi hävinnyt viini korvataan samantyyppisellä viinillä kuin se, jota säiliö sisältää.

Rikastaminen

Erityinen viininvalmistusmenetelmä

Rikastaminen on sallittua noudattaen nykyisessä nimityksen ”Barbera d’Asti” eri laatuja koskevassa lainsäädännössä vahvistettuja raja-arvoja ja menetelmiä.

Rajoitus: ”Barbera d’Asti” Superiore -viineissä, joiden merkinnöissä mainitaan osa-alue ”Tinella”, tilavuusprosentteina ilmoitettua alkoholipitoisuutta voidaan lisätä enintään 0,5 prosenttia, ja ”Barbera d’Asti” Superiore -viineissä, joiden merkinnöissä mainitaan osa-alue ”Colli Astiani” tai ”Astiano”, sitä voidaan lisätä enintään 1 prosentti.

5.2 Enimmäistuotokset:

Barbera d’Asti ja Barbera d’Asti Superiore

63 hehtolitraa hehtaaria kohden

Barbera d’Asti Superiore, määritetty osa-alue ”Tinella” ja ”Colli Astiani” tai ”Astiano”

49 hehtolitraa hehtaaria kohden

Barbera d’Asti ja Barbera d’Asti Superiore, joissa on ”Vigna” -nimitys

56 hehtolitraa hehtaaria kohden

6. Rajattu maantieteellinen alue

”Barbera d’Asti” DOCG (SAN) -viinien tuotantoalue käsittää seuraavien kuntien alueet:

Astin maakunta:

Agliano Terme, Albugnano, Antignano, Aramengo, Asti, Azzano d’Asti, Baldichieri, Belveglio, Berzano S. Pietro, Bruno, Bubbio, Buttigliera d’Asti, Calamandrana, Calliano, Calosso, Camerano Casasco, Canelli, Cantarana, Capriglio, Casorzo, Cassinasco, Castagnole Lanze, Castagnole Monferrato, Castel Boglione, Castell’Alfero, Castellero, Castelletto Molina, Castello d’Annone, Castelnuovo Belbo, Castelnuovo Calcea, Castelnuovo Don Bosco, Castel Rocchero, Celle Enomondo, Cerreto d’Asti, Cerro Tanaro, Cessole, Chiusano d’Asti, Cinaglio, Cisterna d’Asti, Coazzolo, Cocconato, Corsione, Cortandone, Cortanze, Cortazzone, Cortiglione, Cossombrato, Costigliole d’Asti, Cunico, Dusino San Michele, Ferrere, Fontanile, Frinco, Grana, Grazzano Badoglio, Incisa Scapaccino, Isola d’Asti, Loazzolo, Maranzana, Maretto, Moasca, Mombaldone, Mombaruzzo, Mombercelli, Monale, Monastero Bormida, Moncalvo, Moncucco Torinese, Mongardino, Montabone, Montafia, Montaldo Scarampi, Montechiaro d’Asti, Montegrosso d’Asti, Montemagno, Montiglio Monferrato, Moransengo, Nizza Monferrato, Olmo Gentile, Passerano Marmorito, Penango, Piea, Pino d’Asti, Piovà Massaia, Portacomaro, Quaranti, Refrancore, Revigliasco d’Asti, Roatto, Robella, Rocca d’Arazzo, Roccaverano, Rocchetta Palafea, Rocchetta Tanaro, San Damiano D’Asti, San Giorgio Scarampi, San Martino Alfieri, San Marzano Oliveto, San Paolo Solbrito, Scurzolengo, Serole, Sessame, Settime, Soglio, Tigliole, Tonco, Tonengo, Vaglio Serra, Valfenera, Vesime, Viale d’Asti, Viarigi, Vigliano, Villafranca d’Asti, Villa San Secondo, Vinchio.

Alessandrian maakunta:

Acqui, Alfiano Natta, Alice Bel Colle, Altavilla Monferrato, Bergamasco, Bistagno, Borgoratto Alessandrino, Camagna Monferrato, Camino, Carentino, Casale Monferrato, Cassine, Castelletto Merli, Cellamonte, Cereseto, Cerrina, Coniolo, Conzano, Cuccaro Monferrato, Frascaro, Frassinello Monferrato, Fubine, Gabiano, Gamalero, Lu Monferrato, Mirabello Monferrato, Mombello Monferrato, Moncestino, Murisengo, Occimiano, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Ricaldone, Rosignano Monferrato, Sala Monferrato, S. Giorgio Monferrato, S. Salvatore Monferrato, Serralunga di Crea, Solonghello, Strevi, Terruggia, Terzo, Treville, Vignale, Villadeati, Villamiroglio.

Kunnissa Coniolo, Casale Monferrato, Occimiano ja Mirabello Monferrato tuotantoalue rajoittuu Po-joen oikean rannan rinteisiin, joita puolestaan rajaa Casalen kehätie Alessandriaan johtavalla tiellä olevalta Po-joen ylittävältä sillalta Santa Annan kukkulaa pitkin läpi Valentinon lähiön ja San Germanon kylän.

Casalen eteläpuolella tuotantoalueen rajana on päätie San Salvatore Monferraton kunnan hallinnolliselle rajalle asti, ja siihen kuuluu kyseisen tien länsipuolella sijaitseva maa-alue.

Osa-alueiden rajat laajemman Barbera d’Asti DOCG (SAN) -tuotantoalueen sisällä:

— ”Barbera d’Asti” Superiore ”Tinella” DOCG (SAN) -viinin tuotantoalue käsittää seuraavien kuntien koko alueen: Costigliole d’Asti, Calosso, Castagnole Lanze, Coazzolo ja Isola d’Asti (rajoittuen Asti–Montegrosso-tien oikealla puolella sijaitsevaan maa-alueeseen)

— ”Barbera d’Asti” Superiore ”Colli Astiani” tai ”Astiano” -viinin tuotantoalue käsittää Astin kunnassa hallintopiirit Montemarzo ja San Marzanotto Valle Tanaro, Isola d’Astin kunnassa Asti-Montegrosso d’Asti -tien vasemmalla puolella oleva maa-alue sekä seuraavien kuntien koko alueet: Mongardino, Vigliano, Montegrosso d’Asti, Montaldo Scarampi, Rocca d’Arazzo ja Azzano.

7. Pääasiallinen rypälelajike / pääasialliset rypälelajikkeet

Barbera N.

8. Yhteyden/yhteyksien kuvaus

Yhteyden kannalta merkitykselliset luontoon liittyvät tekijät

Tuotantoalue sijaitsee keskellä aluetta, joka tunnetaan Piemonten tertiäärikautisena syvänteenä ja johon kuuluvat Astin maakunta ja osa Alessandrian maakunnasta. Alueella on matalia kukkuloita, joiden korkeus on enimmäkseen 150 ja 400 metrin välillä. Alueen ilmasto on lauhkea tai lauhkeasta lämpimään (noin 1 800 astepäivää), ja vuotuisen sademäärän keskiarvo on noin 700 mm.

”Barbera d’Asti” -maa-alueet syntyivät yli 2 miljoonaa vuotta sitten, jolloin meri vetäytyi nykyisen Po-joen laakson alueelta ja alkoi laajamittainen eroosio, joka muovasi kukkulaisen maaston nykyiseen muotoonsa. Vanhimmat maa-alueet sijaitsevat tuotantoalueen pohjois- ja eteläpuolella ja muodostuvat mioseenikaudelta peräisin olevasta hiekka- ja kalkkipitoisesta savimaasta, niin sanotusta ”valkoisesta maaperästä”, josta löytyy helposti simpukkafossiileja. Uusimman alueen muodostavat ”Astin hiekkamaat” (plioseenikaudelta) Tanaro-joen rantapenkereillä. Ne ovat muodostuneet merenpohjan sedimenttikerroksista. Ne ovat pääasiassa kalkkimaata, jossa on tyypillisesti runsaasti kalsiumkarbonaattia ja vähän orgaanista ainesta; alue on usein kuiva kesällä, koska kukkuloiden rinteet eivät pysty pidättämään vettä.

Yhteyden kannalta merkitykselliset inhimilliset tekijät

Kirjassa Ampelografia della Provincia di Alessandria [Alessandrian maakunnan viinirypälelajikkeet], Leardi ja Demaria, 1873 (siihen aikaan Alessandrian maakuntaan kuului myös koko nykyinen Astin maakunta, joka erosi siitä vuonna 1936) todetaan Barbera-lajikkeesta seuraavaa: ”Tämä erittäin tunnettu rypälelajike on yksi tärkeimmistä Astin ja Basso Monferraton viineihin käytetyistä lajikkeista. Se on alkuperäislajike, jota on viljelty näillä alueilla jo erittäin pitkään”.

”Barbera d’Asti” -alueen ihmisten ja ympäristön välistä täydellistä synergiaa kuvastavat perinteisen ”contour”-järjestelmän (horisontaaliset, rinteen pinnanmuotoja mukaillen samalla korkeudella olevat köynnösrivit) ja vertikaalisten tukiristikkojen käyttö, Guyot-menetelmän (oksaleikkaus) ja toisinaan kannusleikkauksen käyttö, rypälesatojen määrän rajoittaminen ja järkevä lehvästön hallinta, jotka yhdessä etelään päin suuntautuvan sijainnin kanssa maksimoivat Barbera-rypäleiden laadun. Barbera-rypälelajiketta, joka vaatii runsaasti aurinkoa, kasvatetaan yleensä parhaaseen suuntaan (kaakon ja lännen välillä) olevilla rinteillä, lukuun ottamatta laaksonpohjia.

Yksityiskohtaiset tiedot tuotteen laadusta tai ominaisuuksista, jotka johtuvat pääosin tai yksinomaan maantieteellisestä ympäristöstä

Alueelle tyypilliset luonnolliset ja inhimilliset tekijät yhdessä tekevät mahdolliseksi sen, että Barbera d’Asti -viiniin saadaan hyvä, keskimäärin 13 tilavuusprosentin alkoholipitoisuus, hyvä happopitoisuus ja erinomainen polyfenolikoostumus. Tällä maantieteellisellä alueella tuotettujen viinien ominaisuudet liittyvät läheisesti sen maaperään. ”Valkoiset maaperät”, joissa on enimmäkseen hiesua ja savea ja joiden kalsiumkarbonaattipitoisuus on korkea, tuottavat täyteläisiä, värikylläisiä ja hyvin säilyviä viinejä. ”Astin hiekkamaat”, joita on enimmäkseen Monferrato Astigianon alueen keskiosissa, Tanaro-joen vasemmalla ja oikealla puolella, tuottavat punaviinejä, joissa on punaisten hedelmien voimakkaita ja hienostuneita aromeja sekä alhainen happopitoisuus ja jotka vanhenevat nopeammin.

Syy-seuraussuhteen kuvaus

Barbera-viinilajike on yleinen koko eteläisessä Piemontessa, mutta asianomaisella alueella se on erityisen laajasti viljelty ja alueen tärkein lajike. Kukkulainen maasto ja rinteiden suunta kaakon ja lounaan välillä luovat yhdessä ihanteellisen ympäristön, joka on ilmava ja valoisa ja jossa vesi ei jää seisomaan. Lauhkea tai lämmin ilmasto, maaperän rakenne ja kemiallinen/fyysinen koostumus sekä ihmisten jatkuva työ alueen ja sen viinitarhojen ylläpitämiseksi ovat osoituksia alueen ja asianomaisten viinien välisestä yhteydestä, joka voimistaa rekisteröidyn alkuperänimityksen ”Barbera d’Asti” piiriin kuuluvien punaviinien erityispiirteitä.

Barbera-lajikkeen monipuolisuus yhdessä sen viljelyalueen kanssa sopivat ihanteellisesti vanhennettaviksi tarkoitettujen viinien tuottamiseen. Perinteisesti käytettyjen suurten tynnyrien – sekä viimeaikoina barrique-tynnyrien – ansiosta näille punaviineille voidaan nyt antaa ”Superiore”-nimitys. Ne ovat rakenteeltaan parempia ja niiden aistinvaraiset ominaisuudet ovat monipuolisemmat, ne säilyvät pitkään ja ne ovat antaneet Barbera d’Asti -nimitykselle kansainvälisesti hyvän maineen ja jatkuvasti enemmän tunnustusta.

9. Olennaiset lisäedellytykset

Pakkaus

Pakkauskoko vaihtelee 0,187 litrasta 12 litraan, mutta 2 litran tilavuutta ei käytetä.

Barbera d’Asti- ja Barbera d’Asti Superiore -viinipullojen sulkemiseen ei ole sallittua käyttää kruunukorkkeja. Lisäksi niissä viinilaaduissa, joissa mainitaan ”Vigna” -nimitys ja osa-alueen nimi, voidaan käyttää ainoastaan luonnonkorkkisia korkkeja.

Linkki tuote-eritelmään

https://www.politicheagricole.it/flex/cm/pages/ServeBLOB.php/L/IT/IDPagina/12402